
«Høyere, mamma, høyere!»

Ella ga datteren enda en dytt på husken og fikk henne til å sveve gjennom luften. De små bena hennes stakk rett ut, brune og tynne mot den blå sommerhimmelen. Hun hvinte og lo, og latteren var som balsam for sjelen hennes. Hun var utslitt, så sliten at hun hadde konstant vondt i hodet, og nå begynte også leddene å verke.

Hun løftet ansiktet mot solen. Til tross for at det var tidlig på dagen, kunne hun allerede kjenne varmen i luften. Hun var kledd i et langt skjørt og en langermet skjorte, men selv om hun ikke kunne se noen andre i nærheten, motsto hun trangen til å skyve opp ermene. Hun håpet at antrekket ga inntrykk av at hun var smart som beskyttet seg mot solen, men i virkeligheten skjulte klærne en hemmelighet.

Øynene hennes fulgte Liv mens hun svingte seg gjennom luften, men tankene hennes drev bort. Ella hadde håpet å kunne stoppe i Pelican’s Landing i noen dager etter den lange kjøreturen. Hun hadde kjørt i flere dager, og hun var sliten.

Hun så forbi lekeapparatene og ut mot elven. Hun hadde sett for seg å bade i elven, å vaske bort skitten og smusset på kroppen og i hodet, men elven var oversvømt, og faktisk kunne hun knapt se den over den midlertidige demningen som var blitt bygget for å holde vannet tilbake.

Hun hadde kjørt halvveis gjennom landet, over tre tusen kilometer gjennom ørkenen fra Vest-Australia, men hadde ikke vært klar over at de østlige delstatene sto under vann. Darling- og Murray-elvene var oversvømt, og vannet hadde slukt alt på sin vei, hus og det hele, på sin ferd fra villmarken og fjellene til havet.

Men hun hadde blitt i Pelican’s Landing likevel. Hun orket ikke å kjøre lenger. Ikke ennå. Over en uke på veien med bare en fireåring som selskap hadde ikke vært særlig morsomt, og å navigere på ørkenveien ved siden av enorme vogntog, bobiler og campingvogner, hadde gjort det enda vanskeligere.

Hun hadde stoppet i Pelican’s Landing fordi hun likte å være nær vann. Da kunne hun puste. Det fantes mange slike byer langs elven, men hun likte navnet. Alle elvebyene var oversvømmet og hadde det vanskelig. Hvis hun hadde skjønt dette før hun forlot Vest-Australia, ville hun kanskje ha dratt nordover, men hun trengte virkelig en pause fra kjøringen. Og fra å sove i bilen.

Hun hadde råd til å stoppe her noen netter. Nattehimmelen var klar. Trærne var praktfulle. Fuglelivet var variert. Det var det hun var vant til. Hun var ikke noe storbymenneske; hun trengte plass. Hun følte seg tryggere når hun hadde plass til å bevege seg. Plass til å løpe.

Hadde det ikke vært for flommen, kunne hun til og med ha vurdert å bli lenger. Hun kunne ha sett seg om etter jobb – bare noe midlertidig. Noe som kunne spe på inntekten og kanskje skaffe henne og Liv litt penger i banken til en ny start. Rengjøring av husbåter eller rengjøring av fasilitetene på campingplassen ville vært perfekt – det måtte være noe hun kunne gjøre med Liv på slep – men det var knapt med jobber på grunn av flommen.

Byen overlevde på turismen, særlig i sommerferien, men på grunn av flommen, som var den største på femti år, var alle vannaktiviteter på elven blitt forbudt. Det var ikke lov å bade, fiske, eller være ute i båt, og derfor hadde alle feriegjestene lagt andre planer. De hadde ikke sett noe poeng i å feriere ved elven hvis de ikke kunne bruke den. Byen led under mangelen på overnattende turister, og de få dagsturistene som kom, var ikke nok til å utgjøre noen forskjell.

Byen var blitt delt av en massiv demning. Det hun forestilte seg som en pittoresk by med historiske bygninger, marina og hjuldampere, var blitt delt i to av demningen. Den blokkerte til og med utsikten over elven fra hovedgaten. Men i det minste betydde det at campingplassen kunne holde åpent. Selv om det ikke var noen turister, hadde det vært ingeniører, arbeidere og maskinførere ansatt for å bygge demningen, og de hadde trengt et sted å bo. De fleste av dem hadde dratt videre nå, men campingplassen forble åpen.

Nå var den hjemsted for dusinvis av mennesker som hadde blitt tvunget til å flytte ut av husene sine ved elvebredden på grunn av flommen. De fleste av dem var pensjonister, og selv om Ella visste at datteren gjerne skulle hatt noen lekekamerater, var hun fornøyd med mangelen på familier i parken. Hun slapp å småprate med andre foreldre på lekeplassen, og det passet henne bra. Hun foretrakk å holde det hun hadde på hjertet for seg selv. Og hun ville ikke at Liv skulle knytte vennskap bare for å bli dratt bort igjen.

Hun måtte finne seg en jobb og et sted å slå seg ned før Liv begynte på skolen. De sov i telt, og det var ikke et holdbart alternativ på lang sikt, men hun hadde ikke råd til å leie en hytte, og et telt var bedre enn å sove i bilen. De få pengene hun hadde klart å spare, kom ikke til å vare så mye lenger. Hun fikk stønad som enslig mor hver fjortende dag, men hun forsøkte å spare den, for hun visste at hun ville trenge et depositum for å få tak over hodet.

Planen hennes var fortsatt å dra nordover, til Queensland på sikt, et sted med godt vær og kanskje sjansen til å få jobb og muligheten til å fullføre studiene. Queensland hadde en blomstrende turistsektor, og hun var sikker på at hun ville kunne finne seg en jobb der. Hun var smart og pen, og hun kunne gjøre seg presentabel hvis hun hadde litt penger til nye klær. Noe anstendig fra gjenbruksbutikken ville gjøre nytten. Hun var tynn – sannsynligvis for tynn – men det betydde i det minste at nesten hva som helst i en bruktbutikk ville passe henne, og hun visste at hun kunne få nesten hva som helst til å se ok ut.

«Dytt meg, mamma!»

«Bruk bena, Liv, du klarer å holde deg i gang», svarte hun og trengte å hvile de slitne armene. «Fem minutter til, så kjøper vi en is», la hun til for å forsøke å gjøre avtalen litt bedre.

Hun håpet at hun hadde nok penger til en is. Det var tre dager til neste trygdeutbetaling kom inn på bankkontoen, og det var ikke penger hun kunne sløse bort. Men Liv fortjente en is. Ella hadde noen bokser med tunfisk og litt pasta, og campingplassbestyreren hadde gitt henne noen egg og ferske tomater. Det burde holde til middag for tre kvelder, og da hadde hun akkurat nok penger igjen i vesken til to is.

Hun så opp i trærne da en flokk kakaduer steg til værs og skrek i protest. Hun lurte på hva som hadde skremt dem. En bevegelse til venstre for henne fanget blikket hennes, og da hun snudde hodet, så hun vann som sildret over demningen. Ella rynket pannen mens hun prøvde å forstå hva hun så, og tenkte først at det måtte være vinden som presset vannet over barrieren. Men så så hun at vollen begynte å kollapse, og en strøm av vann fosset inn på campingplassen da vollen ga etter. I løpet av få sekunder virvlet gjørmete vann rundt anklene hennes mens elven fortsatte å tvinge seg gjennom demningen. Greiner i alle størrelser og fasonger feide gjennom hullet og kom fossende mot henne. Vannet nådde henne til knærne før hun rakk å reagere.

Hun og Liv måtte komme seg høyere opp. Vannet stoppet ikke, og kraften som strømmet rundt henne, holdt på å slå henne i bakken. Hvis de ikke kom seg i sikkerhet, kom de til å bli feid bort eller, enda verre, sugd under. Hvis hun mistet Liv av syne, visste hun at hun aldri ville finne henne i det gjørmete vannet. Ingen av dem ville ha en sjanse mot strømmen.

Hun tok tak i armen til Liv.

«Au, mamma, det er vondt!»

Det var ikke tid til å be om unnskyldning. Det var ikke tid til å tenke på de blåmerkene hun kunne etterlate seg på datterens hud. Ingen tid til å bekymre seg for hva noen ville tenke hvis de så merkene. Ella så seg febrilsk rundt etter et høyere sted å flykte til før vannet slukte dem.

Vannet skummet rundt dem. Ella kjente noe skjære seg inn i det høyre benet, og hun vaklet da smerten nesten fikk kneet til å gi etter. Liv skrek da Ella et øyeblikk mistet balansen. Hun klarte så vidt å holde seg på bena og rette seg opp, men oppdaget at vannet nå nådde henne til lårene. Tiden var i ferd med å renne ut.

Det var et gammelt klatrestativ i nærheten av huskene. Det var deres eneste sjanse. Hun haltet gjennom vannet så fort hun kunne, og strømmen drev henne i retning av klatrestativene. Benet klaget for hvert skritt, men hun måtte fortsette. Å stoppe var ikke noe alternativ. Livs vekt gjorde det vanskelig å tilbakelegge den korte distansen, men hun fulgte i det minste vannstrømmen. Hun visste at hun ikke ville ha en sjanse hvis hun prøvde å kjempe imot, men hun var likevel bekymret for å falle. Hun strakte ut venstre hånd og grep tak i stigen til klatrestativet, uten å våge å slappe av ennå. Hun dyttet Liv opp håpet at stativet var støpt godt fast i bakken.

«Klatre, Liv. Skynd deg. Så fort du kan. Du må komme deg til toppen.»

Hun håpet at det ville være høyt nok. Hun visste ikke når vannet ville slutte å stige, men hun hadde ikke mer tid. Hun hadde ingen mulighet til å komme seg noe annet sted. Hun kjempet mot strømmen som forsøkte å rive henne ned fra stigen, og nå holdt hun seg fast med to hender. Så snart Liv var halvveis oppe, klatret hun opp trinnene på stigen bak datteren.

Hun krummet tærne rundt trinnene mens vannet virvlet rundt bena hennes, og innså at hun hadde mistet sandalene sine et sted på veien. En skarp smerte stakk i høyre legg for hvert skritt hun tok. Liv satt på toppen. Ella satte seg ved siden av henne og holdt godt fast i henne. Hun kunne ikke miste henne.

Det dunket i benet, skjørtet var revet opp, og hun kunne se en stygg flenge i leggen. Hun forsikret seg om at Liv satt trygt før hun rev en remse av skjørtet. Hun viklet den stramt rundt leggen og var redd for at det kunne gjøre vondt verre. Kanskje ville det ikke stoppe blødningen, og kanskje ville hun få en infeksjon i tillegg. Men hun måtte prøve å stanse blodet.

«Hva skjedde, mamma?» Liv så seg forvirret rundt.

«Husker du at jeg fortalte deg at det var altfor mye vann i elven? Det ble enda mer vann der, og det sprengte demningen.»

Det skremte Ella – hun kunne bare forestille seg hvordan Liv følte det. Ella kunne se frykt og forvirring i datterens øyne, og hun kjempet hardt for å holde sitt eget ansiktsuttrykk nøytralt. Hun ville ikke at uttrykket hennes skulle speile Livs. Hun ville ikke skremme henne enda mer.

Ella så seg rundt i parken mens vannet fortsatte å stige. Hun begynte å bli redd for at det skulle fortsette å stige og svelge den usikre sitteplassen deres sammen med alt annet. Hjertet banket i brystet hennes. Hun ante ikke hva hun skulle gjøre nå.

«Ella!»

Hun så opp da hun hørte en mannsstemme som ropte til henne. Campingplassbestyreren og kona hans sto på verandaen til huset sitt. Huset lå ved inngangen til parken, på toppen av den lille skråningen, men vannet skvulpet mot trappen til verandaen deres. Nedenfor dem strakte campingplassen seg nedover bakken til elvebredden, helt ned til demningen som hadde holdt stand. Inntil nå.

«Bli der. Noen vil komme og hente oss!» ropte Bill.

Som om hun hadde noen andre steder å gjøre av seg. Kommentaren hans hadde vært morsom hvis situasjonen deres ikke hadde vært så alvorlig. Hun kunne se de andre beboerne i parken klamre seg fast til balkongrekkverkene sine. De som hadde hytter nærmere elven, hadde klatret opp på takene. Ella visste at de fleste av gjestene på campingplassen var pensjonister. Hun håpet at de alle hadde klart å komme seg i sikkerhet. Hun visste at de fleste av disse menneskene allerede hadde blitt evakuert fra husene sine på grunn av flommen. De hadde forventet å være trygge her.

«Jeg vil ikke være her …»

Ella likte heller ikke stedet noe særlig for øyeblikket. Det hun i utgangspunktet hadde sett på som et rolig, nesten idyllisk sted å stoppe opp og trekke pusten, hadde forvandlet seg til et mareritt.

«Vi er trygge nå. Noen vil komme og redde oss.» Hun håpet at Bill hadde rett.

En sirene hylte, og Ella skvatt og holdt på å miste balansen. Vinden hadde løyet, og sirenen var skarp og gjennomtrengende i den stille sommerluften.

«Hva er den lyden?» Liv holdt hendene for ørene mens Ella grep henne enda fastere, livredd for at hun skulle miste taket i henne over det frådende vannet.

«Det er for å fortelle folk at vi trenger hjelp», svarte hun, selv om hun ikke hadde noen anelse. Hun antok at det var en nødsirene som ble aktivert for å varsle nødetatene om at det var behov for dem. Hun håpet at det var det den var til for, og ikke for å varsle folk om en annen nært forestående katastrofe.

Vannet så ut til å ha sluttet å stige. Det var en halv meter under trinnene på klatrestativet, og Ella håpet at det ikke ville stige igjen. Hun og Liv kunne ikke nå noe høyere. De var strandet til hjelpen kom. Vannet var for dypt til å vasse gjennom, og strømmen var for sterk til at de kunne svømme gjennom. Hun kunne se at det dannet seg strømvirvler, og selv uten Liv trodde ikke Ella at det ville være trygt å prøve.

Campingplassen og den tilstøtende bowlingklubben og puben var omkranset av en voll. På Ellas venstre side lå elven, og til høyre for henne, bak den andre vollen som hadde holdt stand, lå byens hovedvei. Campingplassen var nå en stor innsjø, ettersom det nylig oversvømte området flatet ut med elven. Ella håpet at demningen til høyre fortsatte å holde, ellers ville byen også bli oversvømt.

Hun så bort til stedet der teltet deres hadde stått. Teltet og alle eiendelene deres var forsvunnet. Bilen hennes sto fortsatt der hun hadde parkert den, men vannet sto halvveis opp på vinduene. Alt de hadde, alt hun eide, var enten borte eller ødelagt. Hun hadde ikke hatt mye til å begynne med, men nå hadde hun mistet alt. Hjertet hennes sank. Hadde de ikke lidd nok?

Hun svelget hardt for å holde gråten nede. Hun kunne ikke la Liv se henne opprørt. Hun måtte være modig for hennes skyld. Hun måtte være sterk. Men akkurat nå visste hun ikke hvor hun skulle finne den styrken. Hun hadde blitt testet før, men hun hadde alltid vært redd for at noe en dag ville knekke henne.

Var dette dagen?

Nei. Hun ristet på hodet. Hun var en fighter. Hun kunne klare dette. Hun hadde fortsatt Liv, og de var heldige som var i live.

Selv om det ikke alltid føltes slik.

«Maisie!» Luke ropte på hunden. Hun hoppet opp i båten og la seg til rette i baugen, så startet han motorbåten og kjørte av gårde fra fortøyningsplassen. Han holdt lav fart og speidet ut over elven, på utkikk etter gjenstander som lå under vann – tømmerstokker, utemøbler, griller. Alt mulig hadde blitt skylt nedover elven med flommen, og hvis han kolliderte med en slik gjenstand, kunne han skade propellen, eller enda verre, lage hull i bunnen av den lille båten.

Han hadde vokst opp ved denne elven. Han og vennene hans hadde tilbrakt timevis med å svømme og fiske, og etter hvert som de ble eldre, hadde de tilbrakt ungdomstiden med å stå på ski og kveldene med å sitte på elvebredden under stjernene, drikke øl og kysse jenter. Han kjente elven godt, og selv om han hadde sett den når den gikk over sine bredder, hadde han aldri sett en flom som denne før. Den siste store flommen hadde vært lenge før han ble født.

Han hadde kurs mot campingplassen. Han hadde hørt nødsirenen og hadde svart på nødropet, i likhet med mange andre lokale som hadde tilgang til båt.

Han styrte jollen sin gjennom bruddet i demningen og fulgte etter et par andre småbåter. Han kunne se en frivillig fra redningstjenesten hjelpe en eldre kvinne som klamret seg fast på verandaen sin. Elven hadde sluttet å stige, og hun var ikke lenger i umiddelbar fare, men hytta hennes var omringet av vann, og den eneste veien ut var i båt.

Han fikk øye på Bill og kona hans på terrassen deres, og løftet hånden til hilsen. Bill og kona var trygge nok for øyeblikket, men han kunne se Bill peke mot elven og rope noe. Luke så i den retningen han pekte og fikk øye på to skikkelser som satt i et lekestativ. Han satte kursen mot dem. Da han kom nærmere, så han at det var en ung kvinne og en liten jente. Kvinnen hadde et fast grep om barnet, som pekte på Maisie.

« … hund i båten!»

«Bli der, Maisie», instruerte Luke border collien sin, som nå sto foran i båten og bjeffet opphisset da Luke nærmet seg dem. Luke ville ikke at hun skulle hoppe ut i elven og prøve å redde dem. Hunden hans var en sterk svømmer, men Luke visste at strømmen var enda sterkere.

«Forsiktig, Liv, ikke mist balansen», hørte han kvinnen advare barnet.

Begge var tynne og blonde med store, brune øyne. Likheten var åpenbar, og han antok at de var søstre. Den unge kvinnen skjøv det blonde håret bakover og avslørte et hjerteformet ansikt og en feilfri hud. Hun var fantastisk vakker.

«Hei, jeg heter Luke. Jeg skal hjelpe dere.» Luke holdt seg fast i lekeapparatet med den ene hånden for å holde båten i ro, og med den andre hånden tok han opp to redningsvester. «Det er tryggere å ta dem på før dere kommer om bord. Denne er liten», sa han mens han rakte den første opp. «Kan du få den på?»

Kvinnen så på ham igjen. «Jeg tror det», svarte hun. Hun trakk vesten over hodet på den lille jenta, men så litt forvirret ut med hensyn til hvordan hun skulle feste den.

«Før armene hennes gjennom stroppene, så kan du feste den sammen foran», instruerte han. «Og nå din», sa han mens han rakte henne den andre vesten.

Han fortøyde båten til klatrestativet mens hun fikk på seg redningsvesten. Det var ikke perfekt – han ville helst ha hatt to tau – men det ville hindre strømmen i å dytte ham bort, og det måtte holde.

«Hva heter dere?» spurte han.

«Jeg heter Ella», svarte hun. «Og dette er Olivia.»

«Ok, Olivia, la oss få deg opp i båten.» Han strakte seg opp og løftet henne ned fra lekeapparatet. Hun veide nesten ingenting, og han løftet henne uanstrengt og satte henne på toften midt i båten.

Da hun var på plass, snudde han seg for å hjelpe kvinnen. «Kan du sette føttene på hver side av toften?» Han pekte på setet i midten av båten, der Olivia satt. «Det vil fordele vekten din jevnt og holde båten stabil», forklarte han.

Hun stirret på ham, men rørte seg ikke.

«Ta hånden min.» Han strakte ut hånden mot henne, men i stedet for å berolige henne, virket det som om han hadde skremt henne. Hun trakk seg tilbake, lente seg bort.

De mørkebrune øynene hennes var vanskelige å lese. Var hun nervøs? Redd? Var hun redd for vannet? Redd for ham?

«Du må komme deg i båten. Hold deg fast i meg.»

«Mamma, kom!»

Mamma? Var denne unge kvinnen mor? Luke så blikket hennes gli mot Olivia. Ella så ut til å være i begynnelsen av tjueårene, og Olivia så ut til å være rundt fem år. Han dømte ikke, men han hadde gjort antagelser – noe yrket hans burde ha lært ham å ikke gjøre.

Hun så nervøs, redd og sårbar ut. Hun var svært tynn, og kanskje fikk den spinkle kroppsbygningen henne til å se yngre ut enn hun egentlig var. Ikke at det spilte noen rolle for ham – han måtte bare få henne om bord i båten.

«Det er i orden. Det kommer til å gå bra; du må bli med meg.» Han snakket sakte og rolig; han ville ikke skremme henne eller gjøre henne enda mer skeptisk. Han ville ikke risikere en ulykke.

*

Ella nølte. Hun kviet seg for å strekke seg etter ham, kviet seg for å ta på ham. Hun likte ikke å bli berørt, med mindre det var av Liv. Og hun likte definitivt ikke å bli berørt av fremmede – særlig ikke av menn. Men hun visste at hun trengte hjelp.

Ella så ham inn i øynene og prøvde å samle mot til å ta hånden hans. Han så på henne, og hun så ansiktsuttrykket hans endre seg da Liv kalte henne «mamma». Ella gjenkjente forvirringen i ansiktsuttrykket hans, og så fordømmelsen i de blå øynene hans før han så ut til å samle tankene og legge dem til side. Hun visste at han ville ha gjort den samme første antakelsen som de fleste andre – at hun og Liv var søsken, ikke mor og datter.

Han holdt fortsatt øye med henne og ventet. «Det kommer til å gå bra», gjentok han.

Han dømte henne kanskje, men han var der og ventet på å hjelpe henne. Han hadde en ro over seg, og øynene hans, som var oppsiktsvekkende blå, så vennlige ut. Hun måtte bli med ham; hadde hun noe valg?

Idet hun strakte seg etter hånden hans, trakk ermet seg opp og avslørte håndleddet og blåmerkene der. De var i ferd med å falme fra lilla til gult, men de var fortsatt synlige. Hun trakk raskt ned ermet i håp om at han ikke hadde sett dem.

Hjertet hamret i brystet hennes da fingrene hans grep hånden hennes. Grepet var fast, men ikke smertefullt, og hun tvang seg selv til å slappe av. Han hadde kommet for å hjelpe dem, han skulle ikke skade henne. Men hun holdt likevel venstre hånd rundt klatrestativet, ikke forberedt på å gi seg helt over til ham ennå. Grepet hans var lett, men sterkt. Han tvang henne ikke til å bevege seg. Hun visste at hun kunne trekke hånden tilbake når som helst hvis hun ville; han overmannet henne ikke, han tilbød henne bare støtte.

Huden hans var varm og myk, noe som overrasket henne. Hun hadde forventet at hånden hans skulle føles ru, men huden hans var overraskende glatt. Hun slappet litt av og forberedte seg på å ta imot hjelpen hans. Han kunne ikke skade henne – ikke her. Hun måtte stole på ham.

Hun tvang seg selv til å se bort fra ansiktet hans, og fokuserte i stedet på båten. Hun strakte ut venstre ben først, hun stolte ikke på at høyre ben skulle holde vekten hennes. Hun ville ikke at benet skulle gi etter, tippe båten og velte dem alle ned i elven. Hun plasserte venstre fot ned i båten. Hun forsøkte å holde vekten på venstre ben mens hun senket seg ned i båten, men det viste seg å være umulig.

Båten gynget, og hun slapp taket i rekka mens hun omfordelte vekten. Hun flyttet vekten over på høyre ben for å balansere båtens bevegelse, og det sendte et smertefullt støt gjennom den høyre leggen. Hun grimaserte og trakk pusten raskt, mens hun kjempet for ikke å skrike. Hun kjente at hun lente seg tyngre mot Lukes hånd mens hun forsøkte å avlaste benet.

«Går det bra?»

Hun nikket med sammenbitte tenner og kjempet mot ubehaget. Hun hadde ikke tenkt å klage, hun var vant til smerte, og hun hadde lært seg å kjempe seg gjennom den i stillhet. Hun så blikket hans bevege seg fra ansiktet hennes til benet, og hun satte seg raskt ned på setet ved siden av Liv.

Først da slapp han hånden hennes. Hun løftet høyre ben over setet, bort fra Luke, for å få det ut av syne. Hun trakk ned skjørtet så godt hun kunne og prøvde å skjule den provisoriske bandasjen, som hun kjente var gjennomvåt av blod. Heldigvis var stoffet mørkt. Kanskje han ikke hadde lagt merke til det.

Han snudde seg bort fra henne, trakk i snoren for å få i gang påhengsmotoren, og da han hadde fått den i gang igjen, løsnet han tauet og putret mot hullet i demningen og nedover elven.

Hun kastet et blikk på ham under dekke av å sjekke innholdet i håndvesken. Han konsentrerte seg om å holde utkikk etter gjenstander i vannet. Men til tross for det alvorlige uttrykket kunne man ikke nekte for at han hadde et svært vakkert ansikt. De blå øynene satt perfekt plassert i ansiktet over en rett, symmetrisk nese, fyldige lepper og en kraftig kjeve dekket av lett skjeggstubb. Håret var tykt og mørkt og var strøket bakover fra pannen. Han hadde små rynker i øyekroken, og hun gjettet på at han var rundt tretti år gammel. Han så veltrent ut, og lemmene hans var lange og solbrune, muskuløse, men slanke.

Hun så på hendene hans på roret mens båten tøffet nedover elven. Han så ut som en arbeider, men hendene hans var glatte og neglene var filte og rene. Det var ikke hendene til en arbeider eller en bonde, til tross for at han hadde en gjeterhund. Hun husket hvordan det hadde føltes å holde ham i hånden, og hun lurte på hva han gjorde når han ikke reddet mennesker.

Lukes blikk møtte hennes. Forfjamset over å ha blitt tatt på fersken, snudde hun seg og stirret rett fremfor seg. Brisen mot ansiktet hennes ga en kjærkommen lindring fra morgenvarmen, og hun lukket øynene mens hun prøvde å ikke bekymre seg. Hun ante ikke hva som ville skje videre, men for øyeblikket var hun og Liv trygge, og det var kanskje det beste hun kunne håpe på.

Hun åpnet øynene da hun hørte motoren slå seg av og båten stanset. Luke hadde kjørt opp på den andre siden av demningen som gikk langs hovedgaten. En folkemengde sto på toppen av vollen og ventet på å hjelpe gjestene fra campingplassen inn på land. En mann iført refleksvest med påskriften Murray Bunyip holdt et kamera opp mot ansiktet og begynte å knipse bilder. Ella snudde ansiktet bort fra pressefotografen. Hun ville ikke bli tatt bilde av.

Luke kastet et tau opp til en kraftig mann, som tok imot tauet uten problemer, mens en yngre mann slynget et annet tau rundt fronten på båten for å holde den stødig.

«Hei, Luke, jeg burde ha visst at jeg ville finne deg her.» En tredje person, en eldre mann med kortklipt, grått hår og iført politiuniform, hilste på Luke. «Har ikke du fri i dag?»

«Dette er en fridag.» Luke smilte bredt, og Ella syntes han så enda kjekkere ut.

«Ja vel, og hvem har du med deg?»

«Dette er Ella og datteren hennes, Olivia.»

Politimannen mens han strakte ut en hånd for å hjelpe dem i land. «Jeg heter Sam.  Jeg synes du skal gå først, Olivia.»

Liv befant seg på den siden av båten som var nærmest bredden. Ella nikket til datteren og ventet på at Liv skulle strekke ut hånden og ta Sams hånd.

«Sett den ene foten på kanten av båten», instruerte Sam Liv mens han tok hånden hennes. Liv gjorde som hun fikk beskjed om, og da den ene foten var på kanten av båten, løftet han henne opp og satte henne på fast grunn.

«Din tur, Ella.»

Ella kjente at hun skalv. Hun reiste seg opp og glemte for en stund det vonde benet, helt til leggen eksploderte av smerte, og hun raskt tok vekten av den.

«Kan du ringe Penny og be henne ta en titt på Ellas ben? Hun har skadet det», spurte Luke Sam mens Ella gjenvant balansen.

«Det er ikke nødvendig», svarte Ella.

Luke så på henne, men sa ingenting. Han så bare tilbake på Sam med et uttrykk som sa: Ignorer henne og hør på meg.

«Det er ingenting, bare en skramme», insisterte Ella mens hun stirret på Luke. Til tross for at han hadde reddet dem og fått Liv og henne trygt i land, var han ingen ridder i skinnende rustning. Han var en kjekk fyr i en litt slitt, ikke særlig skinnende aluminiumsjolle, men det ga ham ikke rett til å blande seg inn i hennes ve og vel. Ella fornemmet at Luke var vant til å få viljen sin – Sam så i hvert fall ikke ut til å ha tatt anstøt av at han ga instrukser – men han var ikke Ellas sjef. Det var det ingen som var. Ikke nå lenger.

Hun tok Sams hånd og steg ut av jollen med så mye eleganse hun kunne mønstre. Hun bet tennene sammen og tvang seg til å fordele vekten likt på begge bena, til tross for det brennende ubehaget. Hun hadde ikke tenkt å gi Luke gleden av å se henne skjære en grimase eller vakle igjen.

Ella hadde forventet at Luke ville krangle med henne. Hun var sikker på at han ville ha det siste ordet, det var som regel slik det gikk. Men da hun sto på bredden, hevet han bare det ene øyenbrynet, trakk på de brede skuldrene og sa: «Som du vil», før han startet motoren på nytt, dyttet seg ut fra bredden, snudde båten og satte kursen tilbake mot campingplassen.

Hun så etter ham før hun omsider husket manerene sine. «Takk!» ropte hun og håpet at han ville høre henne over motorduren og lydene fra elven.

Han løftet den ene hånden som svar, men han snudde seg ikke, så seg ikke tilbake, og Ella ble merkelig skuffet. Han hadde gjort henne urolig, og hun visste ikke hvorfor. Nei, det var ikke ham, bestemte hun seg for. Hun skulle ikke la en mann, en fremmed, gjøre henne urolig. Hun var anspent, men det var forståelig, gitt den situasjonen hun befant seg i.

«Penny er sykepleier på legekontoret», sa Sam og avbrøt Ellas tanker. «Hun kan gjerne ta en titt på benet ditt.»

Ella ristet skuffelsen av seg og forsøkte å formulere et svar.

«Vannet er skittent. Det er døde dyr, innhold fra septiktanker og hvem vet hva annet i elven for øyeblikket», fortsatte Sam, før Ella rakk å svare. «En liten skramme kan lett bli infisert.» Han forvekslet tausheten hennes med tilbakeholdenhet og forsøkte å overbevise henne om det tåpelige i å ignorere Lukes råd.

Ella så seg rundt. Hun var forvirret, plutselig overveldet av situasjonen. Hun ante ikke hva hun skulle gjøre nå. Hvor skulle hun og Liv gjøre av seg? De hadde ingenting.

Hun bestemte seg for at det enkleste var å følge Sams instruksjoner. Da slapp hun å ta noen avgjørelser selv akkurat nå, og forhåpentligvis ville hun få tid til å forstå hva som nettopp hadde skjedd.

«Sett deg her mens jeg tar en telefon», sa han, satte dem ned på en haug med sandsekker og la et sølvfarget isolerende teppe rundt dem begge før han tok frem telefonen. Like etter kom en kvinne kjørende og stoppet i veikanten. Sam vinket henne bort til der Ella og Liv ventet, og presenterte henne.

Penny var i femtiårene, effektiv, grundig og empatisk. Hun fikk dem inn i bilen før Ella rakk å takke Sam. Hun kjørte dem oppover hovedgaten og holdt samtalen i gang mens de passerte supermarkedet, en pub, et bakeri og et par andre butikker på vei opp bakken til den øvre delen av byen.

«Er det bare benet ditt som må undersøkes? Ingen andre skader?»

Ella ristet på hodet.

«Hva med Olivia?»

«Hun har det bra.» Ella hørte selv hvor sur hun lød, men hun var trett og ukomfortabel og på gråten. Hun hadde ikke overskudd til å føre en høflig samtale.

Penny svingte inn på parkeringsplassen foran en moderne bygning som så ut til å huse en medisinsk klinikk og en avdeling for hjelpepersonell. Hun ignorerte parkeringsplassene og parkerte rett foran hoveddøren.

«Er ikke klinikken åpen? spurte Ella da Penny låste opp døren.

«Nei, det er stengt i helgene. Det finnes et legevaktnummer for nødstilfeller eller et sykehus i nabobyen.»

Penny slo på lyset og åpnet døren inn til et behandlingsrom. «Sett deg på benken, Ella. Legg opp føttene», instruerte hun. «Olivia, du kan sitte her mens jeg tar en titt på benet til moren din», sa hun mens hun trakk en stol bort fra et skrivebord.

«Hvor mye kommer dette til å koste?» spurte Ella. Hun hadde ikke råd til å være syk, men hadde hun råd til å betale for behandlingen? «Jeg har et helsetrygdkort», la hun til. Hun hatet å være trygdemottaker, men hun hadde for lengst lært seg å svelge stoltheten når det gjaldt denne typen ytelser. Hun hadde ikke råd til å betale for helsehjelp uten hjelp fra myndighetene.

«La oss bare se hva som må gjøres først», svarte Penny. «Jeg kan ikke tenke meg at det kommer til å koste noe mer enn det offentlige gebyret.

Det betydde at Ella ikke ville få noen utgifter. «Takk skal du ha.»

Mens Penny vasket hendene og trakk på seg et par latekshansker, trakk Ella det slitte skjørtet opp over knærne og stakk det rundt bena. Hun måtte vise frem skaden, men hun ville ikke at Penny skulle se mer av bena hennes enn nødvendig.

«Bare løft opp benet for meg», instruerte Penny mens hun sto ved sengekanten og ventet på å skyve et vanntett laken under Ellas ben. Da Ella løftet benet, gled skjørtet opp og blottla låret. Hun så Pennys blikk gli til blåmerket som strakte seg langs hele låret hennes. Blåmerket begynte ved baken, men hun visste at skjørtet skjulte det meste av det, og Penny fikk bare et glimt av det. Det var begynt å gulne, det var åpenbart gammelt, og Ella holdt pusten mens hun lurte på om Penny ville spørre om det.

«Det ser smertefullt ut», kommenterte Penny.

«Det var ikke så ille», løy hun. Det hadde vært smertefullt – hun hadde falt tungt og landet på høyre hofte. «Jeg får lett blåmerker», løy hun igjen. Løgnen gled av tungen hennes – hun hadde sagt den mange ganger.

Penny så på henne, men Ella vendte bort blikket og så på Liv som en unnskyldning for å bryte blikkontakten, men lurte så på om hun ikke burde ha gjort det. Så det ut som om hun advarte Liv mot å si noe? Hun var blitt så paranoid. Hun måtte huske at denne flyttingen var en sjanse til å starte på nytt, til å gjenoppfinne seg selv og livet sitt. Og det spilte ingen rolle hva folk tenkte om henne i Pelican’s Landing, hun hadde ikke tenkt å bli her lenge.

Penny vendte oppmerksomheten mot såret på Ellas ben og lot temaet ligge. Den provisoriske bandasjen hennes var gjennomvåt av blod. Den hadde ikke klart å stanse blodstrømmen helt, men det betydde i det minste at den var lett å ta av. Såret gikk fra utsiden av leggen, rett under kneet, og skrånet nedover og tilbake mot toppen av leggen. Hun kunne ikke se på – det gjorde henne litt kvalm – men heldigvis hadde hun tom mage og visste at hun ikke kom til å kaste opp.

«Du må sy det der», sa Penny mens hun renset såret. «Jeg ringer doktor Donato.»

«Hva med de sommerfuglgreiene?» Ella ville ikke ha behandling. Hun ville ikke ha mer hjelp. Hun ville ikke at en lege skulle se for nøye etter.

«Jeg tror det er for dypt til det. Men legen kan ta en titt, så kan vi la ham avgjøre det.»

Penny dekket såret med gasbind og en midlertidig bandasje. «Det burde holde inntil videre. Blod og saltvann hadde trengt inn i det beskyttende lakenet. Penny pakket det sammen og kastet det, før hun erstattet det med et nytt laken.

«Hvor mange leger er det?» spurte Ella.

«Bare én. Hvordan det?»

«Jeg foretrekker en kvinnelig lege.»

«Du er på landet nå, vi er heldige som i det hele tatt har en lege», sa Penny. «Jeg er ganske sikker på at det må sys hvis du vil at det skal gro. Så, skal jeg ringe ham?»

Ella nølte, men benet verket og sved, og hun visste at det måtte behandles. Hun ville ikke være til nytte for Liv hvis hun lot det bli betent. Hun nikket.

«Greit, da», sa Penny. «Jeg ringer ham, og så lager jeg litt mat til dere begge mens dere venter.»

«Det trenger du ikke å gjøre», protesterte Ella. «Men et glass vann hadde vært deilig.»

Penny tok en papirkopp fra en bunke på benken og fylte den med vann fra kranen ved vasken. «Det er ikke noe problem», sa hun mens hun rakte koppen til Ella. «Bare et smørbrød med ost. Hva synes du, Olivia? Vil du ha det?»

Liv nikket samtidig som Ellas mage rumlet og protesterte høylytt mens hun nippet til vannet.

«Høres ut som om du også kunne trenge en matbit», kommenterte Penny. «Har noen av dere noen allergier?»

Ella ristet på hodet.

«Hvorfor blir du ikke med meg, Olivia? Du kan hjelpe meg, og så kan moren din få hvile litt.»

Ella lurte på om hun skulle stå imot og holde Liv hos seg, men hun var så sliten, og tanken på å få noen øyeblikk for seg selv – selv om det var på en behandlingsbenk på et legekontor – var en mulighet hun ikke kunne la gå fra seg. Det var ikke ofte hun hadde en stund for seg selv. Hun lukket øynene da Penny lukket døren.

Tankene hennes virvlet rundt og gikk gjennom den siste timens hendelser mens hun lurte på hva det betydde for dem. Hun hadde planlagt å hvile her i noen dager før hun dro videre til Queensland, men nå var hun uten bil. Hvordan skulle de komme seg dit?

Hun hadde forsikring, men hun ante ikke hvor lang tid det ville ta å få behandlet en skade. Hun visste ikke hva bilen var verdt, men det var sannsynligvis ikke mye. Ville utbetalingen være nok til å kjøpe noe anstendig – noe som ville holde til den to tusen kilometer lange turen til Queensland?

«Vær så god.»

Ella bråvåknet da Penny og Liv kom tilbake. Penny hadde med seg to tallerkener med brødskiver og et halvt eple på hver. Hun satte den ene på skrivebordet til Liv og ga den andre til Ella. «Doktor Donato er på vei, men jeg skal la dere to spise mens jeg ordner et par ting.»

«Kommer du tilbake når legen kommer?»

Penny sto i døråpningen, men hun kikket seg over skulderen og så på Ella. Hun nikket og svarte: «Ja, jeg kommer tilbake.»

Ella hadde vasket hendene, spist opp smørbrødet og var i ferd med å spise opp eplet da Penny kom inn i rommet igjen. Denne gangen hadde hun favnen full av klær, som hun la på enden av benken.

Ella rynket pannen. «Hva er alt dette?»

«Du og Olivia må få av dere klærne. De er våte, gjørmete og ødelagte. Dere kan se gjennom denne haugen og se hva som passer.»

«Hvor kom de fra?»

«Vi har et skap med donerte ting. Du vil bli overrasket over hvor ofte vi trenger nye klær. Folk er syke, eller barn kommer inn etter å ha falt av sykkelen, og klærne deres er fillete eller blodige. Men jeg har ingen ekstra sko. Jeg må skaffe noen til deg.» Hun ga Ella en eske med våtservietter. «Du kan bruke disse til å vaske av deg litt gjørme før du skifter.»

Ella rotet gjennom bunken da Penny gikk og lukket døren bak seg. Hun fant en shorts og en T-skjorte som passet Liv, og hjalp henne med å ta dem på, før hun så gjennom bunken igjen etter noe til seg selv.

Det var en ermeløs sommerkjole. Den la hun tilbake i bunken – den var pen, men altfor avslørende. Det var et skjørt, en T-skjorte, et par lette bomullsbukser og en skjorte. Hadde Penny valgt de to siste plaggene med vilje? De var et uvanlig valg, temperaturen tatt i betraktning. Hadde Penny noen mistanker? Hadde hun valgt dem for å gi Ella et alternativ som kunne gi henne en viss dekning? Og ville Ella bekrefte mistankene ved å velge å dekke seg til?

Ella visste ikke svaret, men disse tingene var akkurat det hun trengte, og hun la dem til side før hun tok av seg skjorte og skjørt. Hun gned huden med våtserviettene for å fjerne noe av elveslammet før hun trakk på buksene og skjorten. Hun kunne ikke bekymre seg for Penny. Uansett hva hun antok ut fra Ellas klesvalg, var det irrelevant – Ella kom aldri til å ha på seg noe som avslørte armene hennes.

Hun kneppet skjorten og kastet det ødelagte skjørtet i søpla ved siden av vasken, men beholdt den gamle toppen og Olivias klær. De kunne vaskes. Det var et lite speil over vasken, og Ella lo skjevt da hun fikk øye på speilbildet sitt. Til tross for de rene klærne var hun et vrak. Ansiktet var fortsatt flekkete av gjørme, og håret var bustete. Hun hadde mistet skoene og var kledd i brukte klær, og hun hadde ikke engang en hårbørste. Hun visste ikke hvorfor hun hadde trodd at lykken skulle snu. Nå virket det som om lykken hadde tatt slutt.

Hun tok en våtserviett og strøk den over ansiktet for å fjerne så mye skitt som mulig, før hun vendte oppmerksomheten mot håret. Hun forsøkte å få løsnet noen av flokene, men ga opp akkurat da det banket på døren.

Den åpnet seg på gløtt, og Penny stakk hodet inn. «Er du påkledd?»

Ella nikket, og døren åpnet seg og slapp inn både Penny og en mann som lignet veldig på Luke, men nå var han kledd i blå uniform. Han måtte være Lukes eneggede tvilling, bestemte Ella seg for.

«Det var bra at du kom hit, Ella»

Ella rynket pannen. Han kjente henne igjen – ikke Lukes eneggede tvilling, altså. Bare Luke.

«Hva gjør du her?» spurte hun mens hjernen forsøkte å ta inn over seg hendelsen. Mangel på søvn, mangel på mat, stress, sjokk, adrenalin eller en kombinasjon av alt dette gjorde hjernen hennes tåkete.

«Jeg er legen.»

